Samel met 'applous' R500 000 vir kunstenaars in | Netwerk24
31 Julie 2021 09:00
Van die boodskappe wat reeds by die Bank of Dreams ingedien is. Foto: arts.standardbank.co.za
Standard Bank het in samewerking met die Nasionale Kunstefees die Bank of Dreams gestig om kunstenaars wat vanjaar aan die fees se randfees, vFringe, deelgeneem het finansieel te steun.
Jan Publiek word genooi om inskrywings – enigiets van boodskappe tot foto's – in dié "bank" te deponeer en daarmee hul hoed te lig vir kunstenaars wie se loopbaan sedert die begin van die Covid-19-pandemie erg deurgeloop het.
Luidens 'n mediaverklaring sal elke inskrywing wat aanlyn gemaak word, 'n klein bietjie geld tot 'n boerpot bydra. Nagenoeg 3 700 boodskappe – 'n syfer wat verwys na die 37 jaar wat Standard Bank en die Nasionale Kunstefees al saam 'n pad stap – sal 'n totaal van 'n halfmiljoen rand vir vFringe-kunstenaars ontsluit.
En hoe het dié kunstenaars nie die hulp nodig nie! Die Nasionale Kunstefees én die vFringe sou vanjaar grootliks in lewende lywe in Makhanda aangebied word, maar dit moes blitsvinnig aanlyn skuif nadat die vlak 4-inperking in Junie deur pres. Cyril Ramaphosa ingestel is.
Dit het talle kunstenaars se inkomste 'n lelike knou gegee; Standard Bank het juis daarom die Bank of Dreams as 'n reddingsboei vir dié kunstenaars begin.
Belangstellendes kan hulle na arts.standardbank.co.za wend en hul inskrywings daar indien. Talle ondersteuners het dit reeds gedoen en teen Vrydag is 'n raps meer as R50 000 al ingesamel.
Meer oor: Cyril Ramaphosa | Staat Van Inperking | Koronavirus | Covid-19-Pandemie | Pandemie | Inperking | Koronaviruspandemie | Covid-19 | Covid | Naf | Nasionale Kunstefees | Feeste | Standard Bank